als_Latn dik_Latn sag_Latn
Kryetari i Bashkisë së Tiranës Lulzim Basha priti sot në një takim nënkampionin e botës dhe kampionin e Europës në karate, 15-vjeçarin Bekim Basha dhe trajnerin e tij. Kryebashkiaku tha se institucioni që ai drejton do ti kushtojë vëmendje të veçantë trajtimit të sportistëve.
“Bashkia e Tiranës do të vazhdojë t’u kushtojë vëmendje të veçantë trajtimit të sportistëve dhe ambienteve të tyre të stërvitjes”, tha Basha. Në këtë kuadër, ai bëri të ditur nisjen e menjëhershme të punës për përmirësimin e ambienteve sportive në të cilat stërviten edhe karateistët.
Basha shprehu kënaqësinë e veçantë që shumë prej sportistëve të sport-klub “Tirana” kanë ngritur lart flamurin shqiptar në kompeticione ndërkombëtare, duke u shpallur kampionë Europe e bote.
“Rezultatet e jashtëzakonshme të të rinjve, mes të cilëve dhe Bekim Basha janë garanci për të ardhmen e sportit dhe përfaqësimin dinjitoz të Shqipërisë edhe në të ardhmen”, tha Basha.
als_Latn als_Latn als_Latn als_Latn